钦定古今图书集成/理学汇编/学行典/第106卷 > 朱子全书 > 《同安县谕学者》
## 钦定古今图书集成/理学汇编/学行典/第106卷 > 朱子全书 > 《同安县谕学者》

学如不及，犹恐失之，此君子所以孜孜焉爱日不倦，
而竞尺寸之阴也。今或闻诸生晨起入学，未及日中
而各已散去，此岂爱日之意也哉？夫学者所以为己，
而士者或患贫贱，势不得学，与无所于学而已。势得
学又不为，无所于学而犹不勉，是亦未尝有志于学
而已矣。然此非士之罪也，教不素明而学不素讲也。
今之世，父所以诏其子，兄所以勉其弟，师所以教其
弟子。弟子之所以学，舍科举之业则无为也。使古人
之学止于如此，则凡可以得志于科举斯已尔。所以
孜孜焉爱日不倦，以至乎死而后已者，果何为而然
哉？今之士唯不知此，以为苟足以应有司之求矣，则
无事乎汲汲为也。是以至于惰游而不知反，终身不
能有志于学，而君子以为非士之罪也。使教素明于
上，而学素讲于下，则士者固将有以用其力，而岂有
不勉之患哉？某是以于诸君之事，不欲举以有司之
法，而姑以文告焉。诸君苟能致思于科举之外，而知
古人之所以为学，则将有欲罢而不能者矣。某所企
而深望也。